ZaZoe Xperience | LekkeSlaap
ZaZoe Xperience en Lodge is langs die R572 verby Swartwater geleë. Die klein lodge met sy rietdak-chalets is in 'n privaat wildpark van 1 000 ha geleë waar gaste 'n ryk voëllewe en verskeie soorte wildsbokke, kameelperde, sebras, volstruise, vlakvarke en vosse kan besigtig. Selfs jagluiperds, luiperds, hiënas en jakkalse word af en toe gesien, maar hulle kom en gaan soos hulle wil.
Verblyf word in 3 chalets en 'n rondawel, elkeen met hulle eie badkamergeriewe, aangebied. Die Kremetart- en Maroela-chalet het elkeen slaapplek vir 3 gaste en Sekelbos het slaapplek vir 4 gaste. Die Rondawel het slaapplek vir 2 gaste.
Gaste kan van die ten volle toegeruste, gemeenskaplike kombuis en braai-area gebruik maak.
ZaZoe Xperience en Lodge is in die Bosveld geleë. Gaste kan ook die lodge as 'n oornagstop gebruik aangesien dit ideaal tussen die volgende grensposte geleë is: Platjan, Zanzibar, Pontdrift and Groblersbrug/Martin's Drift.